
AVIZ 

asupra propunerii legislative 

pentru modificarea şi completarea Legii nr.334/2002 bibliotecilor


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.334/2002 bibliotecilor, trimisă cu adresa nr. Pl.x 502 din 8 septembrie 2008, înregistrată cu nr. 31/813 din 9 septembrie 2008. 



Senatul, în calitate de primă Cameră sesizată, a respins această propunere legislativă în şedinţa din 23 iunie 2008.



În conformitate cu dispoziţiile art. 75 din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 ianuarie 2009.


Membrii Comisiei au examinat iniţiativa legislativă supusă avizării, expunerea de motive, punctul de vedere al Guvernului, transmis cu adresa nr. 1192 din 22 mai 2008, prin care acesta nu susţine adoptarea iniţiativei legislative, şi avizul favorabil, cu observaţii şi propuneri, al Consiliului Legislativ, trimis cu adresa nr. 264 din 06.03.2008. 



Membrii Comisiei au constatat că soluţia legislativă propusă urmăreşte modificarea definiţiei „bibliotecii”, prin introducerea unei formulări ce stabileşte apartenenţa la proprietatea statului şi la patrimoniul cultural naţional a bunurilor gestionate de acest tip de instituţie.


Cu prilejul dezbaterilor, s-a subliniat că forma actuală a Legii bibliotecilor, nr.334/2002, republicată, cu modificările şi completările ulterioare, prevede în cuprinsul art. 39 şi 40 categoriile de documente ce fac parte din patrimoniul bibliotecilor, precum şi regimul de care se bucură acestea.



În urma dezbaterilor, Comisia a hotărât, în unanimitate, avizarea negativă  a propunerii legislative.


În raport de obiectul şi conţinutul său, propunerea legislativă face parte din categoria legilor ordinare.

